Olulisim rahvusvaheline koostööfoorum metsandusliku ja metsas paikneva pärandkultuuri alal on igal aastal toimuv IUFRO (rahvusvaheline metsateadlaste organisatsioon) metsaajaloo sektsiooni konverents. Eestis alustatud mittekaitstava pärandkultuuri inventuuri tulemusi ja tööpõhimõtteid on töörühma inimestel olnud võimalus tutvustada kolmel  korral. Neist viimasel, septembris Kreekas Thessalonikis toimunud konverentsil, esitleti juba inventeerimisandmetele tugineva kaardianalüüsi tulemusi. Selleaastase konverentsi peateema sobis Euroopa kultuuri hälli eriti hästi - "Woodland Cultures in Time and Space: tales from the past, messages for the future". Kolme päeva jooksul kuulatud ettekanded näitasid ilmekalt erinevate käsitluste rohkust. Lõpupäeva ekskursioon Mount Paiko mägipiirkonda vaid kinnitas seda. Siinkohal saab sisukatest päevadest  ülevaate andmiseks piirduda vaid mõne ilmekama ettekande kokkuvõttega.